Predkladacia správa

Materiál “Vyhodnotenie Programu ďalšieho rozvoja ochrany obyvateľov Slovenskej republiky proti chemickým zbraniam do roku 2007” (ďalej len “Vyhodnotenie Programu”) sa predkladá na základe bodu  B.3. uznesenia vlády Slovenskej republiky č. 1325 z 11. decembra  2002 k Programu ďalšieho rozvoja ochrany obyvateľov Slovenskej republiky proti chemickým zbraniam do roku 2007”, v ktorom bolo uložené ministrovi vnútra predkladať na rokovanie vlády Slovenskej republiky Vyhodnotenie Programu do 31. marca 2003 a každoročne. Predkladaný materiál vypracoval  úrad civilnej ochrany Ministerstva vnútra Slovenskej republiky na základe podkladov zaslaných  Ministerstvom obrany  Slovenskej republiky, Ministerstvom hospodárstva Slovenskej republiky, Ministerstvom zdravotníctva Slovenskej republiky, Ministerstvom dopravy, pôšt a telekomunikácií Slovenskej republiky, Ministerstvom školstva Slovenskej republiky, Ministerstvom zahraničných vecí Slovenskej republiky, Ministerstvom spravodlivosti Slovenskej republiky, Ministerstvom financií Slovenskej republiky, Ministerstvom životného prostredia Slovenskej republiky a Ministerstvom pôdohospodárstva Slovenskej republiky. 
 V zmysle bodu B.1.  uvedeného uznesenia dotknuté ministerstvá  rozpracovali úlohy  vyplývajúce z Programu  do  “Harmonogramu plnenia  uznesenia vlády Slovenskej republiky číslo 1325 z 11. decembra 2002 k Programu ďalšieho rozvoja ochrany obyvateľov Slovenskej republiky proti chemickým zbraniam do roku 2007”. Na základe podkladov ministerstiev bol vypracovaný Harmonogram,  ktorý je súhrnom všetkých rozpracovaných úloh Programu, vrátane ich finančného krytia.  
Z uvedeného vyplýva, že je to materiál   medzirezortného charakteru  s účinkom zabezpečenia    ochrany  života a zdravia obyvateľov Slovenskej republiky pri ich ohrození následkami napadnutia chemickými zbraňami v čase vojny, vojnového stavu a  ich teroristického použitia v čase krízových situácií mimo času vojny a vojnového stavu. Štruktúra Programu predpokladá pod gestorstvom Ministerstva vnútra  Slovenskej republiky zapojenie sa do jeho uskutočňovania vo vzájomnej súčinnosti zainteresovaných  ministerstiev    a Slovenskej informačnej služby. 
Ministerstvá budú v roku 2003 plniť úlohy, ktoré si nevyžiadajú nárast finančných prostriedkov. Finančné prostriedky  na ďalší rozvoj tohto Programu je navrhované uplatňovať pri príprave štátneho rozpočtu na príslušný kalendárny rok podľa plánovaného plnenia  v zmysle rozpracovania úloh  v Harmonograme plnenia uznesenia vlády Slovenskej republiky č. 1325 z 11. decembra 2002 k Programu. Navrhované je,  aby  finančné prostriedky boli účelovo vyčlenené a viazané na zabezpečenie úloh Programu. 
Materiál pred predložením na prerokovanie do vlády Slovenskej republiky prešiel medzirezortným  pripomienkovým konaním. V rámci medzirezortného pripomienkového konania uplatnilo Ministerstvo financií Slovenskej republiky 2 zásadné pripomienky, ktoré boli so spracovateľom prerokované a do materiálu zapracované. Ministerstvo pôdohospodárstva Slovenskej republiky sa v rámci pripomienkového konania k materiálu nevyjadrilo. Materiál je na   prerokovanie do vlády Slovenskej republiky  predkladaný bez rozporov.